<classify> BODI ya Korosho Tanzania CBT imesema imefanya minada 13 na jumla ya tani 82,200 za korosho zimeuzwa zikiingiza thamani ya Sh bilioni 218.3. Minada ya korosho ilianza rasmi kuanzia Oktoba 31, mwaka huu hadi leo na kampuni zilizoshiriki katika minada hiyo ni 52 ambazo zina leseni.Aidha, kampuni 93 zilizojisajili zikitaka kununua korosho zilijitokeza kutaka kununua, jambo linalobainisha kuongezeka kwa kampuni kwa wingi zikitaka kununua korosho. Kaimu Mkurugenzi Mkuu wa CBT, Francis Alfred alisema hayo Dar es Salaam jana na kuongeza kuwa kwa Mkoa wa Pwani, mnada utaanza rasmi Novemba 27, mwaka huu, wakati Mkoa wa Tanga ikitarajiwa kufanyika wiki ya kwanza ya Desemba.Alfred alisema minada hiyo imefanyika kwa wiki tatu mikoa ya Ruvuma, Mtwara na Lindi na bei zimeendelea kupanda kutoka Sh 2,559 kwa kilo kwenye mnada wa kwanza hadi Sh 2,890 kwenye minada ya wiki iliyopita. Alisema kwa upande wa Mkoa wa Pwani minada itaanza Novemba 27, mwaka huu, ikiwa ni baada ya kufanya tathmini na mashauriano na serikali ya mkoa.Tumetaka AMCOS kwa kushirikiana na maofisa wa ubora wa wilaya kuchagua na kuhakikisha kuwa korosho zinazoenda ghala kuu ziwe zimekauka na kuchambuliwa ipasavyo, alisema.Kuhusu Mkoa wa Tanga, Kaimu Mkurugenzi Mkuu wa CBT alisema hawajaanza mnada kwa kuwa kiasi cha korosho kilichokusanywa ni kidogo cha kutosha kufanya mnada. Aliwataka wananchi kukusanya ili ziende ghala kuu ili wakulima wanufaike na bei za korosho ambazo zimekuwa zikipanda.Minada inaonesha kuwa mahitaji ya korosho ni makubwa, hivyo tegemea bei ziendeelee kuwa kubwa zaidi. Kuhusu malipo kwa wakulima kwa korosho, alisema wakulima wanatakiwa kuanza kulipwa baada ya siku 10 tangu mnada wa korosho kufanyika.Hata hivyo, alisema wameanzisha laini ya simu ya kuwafikia wateja ili kama mkulima hajalipwa fedha yake apige simu akitaja AMCOS yake na mahali ilipo na wao watafuatilia na kuhakikisha anapata haki zake.Serikali ilitangaza ununuzi wa korosho wa msimu mpya unaohusisha teknolojia ya wanunuzi kujisajili kwenye Bodi ya Korosho kupitia mfumo wa Wizara ya Kilimo wa Kusimamia Biashara za Kilimo ATMIS.Msimu wa 20192020 mfumo wa ununuzi wa korosho utakuwa kwa njia ya mnada wa wazi kwa kutumia jukwaa la Soko la Bidhaa Tanzania TMX ambapo hakutakuwa na matumizi ya masanduku ya mnada.  <topic>: KITAIFA 